'আধুনিক রামায়ণ' খুব মজার নাটক। দুপুরেই ওরা লুকিয়ে লুকিয়ে রিহার্সাল দিয়ে নিয়েছে। ওরা মানে মাত্র পাঁচজন। রাম, সীতা, লক্ষণ, হনুমান ও রাবণও। শুভলক্ষ্মী হয়েছে সীতা। স্বপ্নিল রাম। লক্ষ্মণের ভূমিকায় মহাপাজি, সবচেয়ে দুষ্টু, পিনাকী। হনুমান হয়েছে সব সময়ই তিড়িং-বিড়িং করে লাফানো-ঝাঁপানোর ওস্তাদ ছেলে পিয়াল। আর একবাক্যে সবাই যাকে রাবণ বলে মেনে নিয়েছে সে হল ঋচীক। ঋচীকও রাবণ হয়ে বেজায় খুশি। 'দারুণ ছেলে, সদাই হাসে / বড্ড ভালো, একটু কালো / ভীষণ খায়, অল্প হাঁটে / ওই ছেলেটাই ঋচীক বটে!' মহাদুষ্টু লক্ষ্মণ মানে পিনাকী আবার নিজের বানানো এই ছড়াটা ক্যাম্পে চালু করে দিয়েছে। ছড়াটাও খুব জনপ্রিয় হয়ে গেছে। সবার মুখে মুখে ছড়াটা। তাতে অবশ্য ঋচীকের কোনো প্রতিবাদ নেই ও বেজায় খুশি, মজায় হাসে। সত্যিকারের রাবণ দশমুখে যেভাবে হাসতো, একমুখের ঋচীক - রাবণ তার চেয়েও জোরে হেসে দুপুরের রিহার্সালটা জমিয়ে দিয়েছিল।